Faláfil (arabsky فَلافِل–faláfil, hebrejsky פלאפל–falafel) je populárne jedlo v celom arabskom stredomorí.

Sú to vyprážané fašírky pripravované z bôbu alebo zriedkavejšie z cíceru.

250 g (1 šálka) sušeného bôbu 1 cibuľa 2 strúčky cesnaku 2 lyžičky mletej rímskej rasce 2 lyžičky mletého koriandru 2 lyžice sekanej vňate koriandru 2 lyžice sekanej vňate petržlenu soľ čierne korenie Bôb namočíme cez noc a na druhý deň varíme 1–1½ hodiny do mäkka v dostatočnom množstve vody.

Vodu zlejeme a bôb necháme vychladnúť.

Ak chceme faláfil jemnejší, vychladnutý bôb môžeme zbaviť šupiek.

Bôb rozmixujeme spolu s cibuľou, cesnakom, mletou rímskou rascou, mletým koriandrom, koriandrovou a petržlenovou vňaťou.

Podľa chuti osolíme a okoreníme.

Zmes môžeme rozmixovať úplne dohladka, ale originálnejšie je nechať polohrubú konzistenciu s drobnými kúskami bôbu a cibule.

Zmes prikryjeme fóliou na potraviny a uložíme na hodinu odstáť do chladničky.

Z odstátej zmesi formujeme malé guľky alebo placky a vyprážame v rozpálenom oleji.

Servírujeme s arabským chlebom, šalátom z čerstvej zeleniny a so studenými arabskými omáčkami.

Ako omáčky sa používajú hummus, čili omáčka a biela jogurtová omáčka.

V niektorých krajinách sa faláfil pripravuje z cíceru, namiesto bôbu.

Zmes môžeme nakypriť pomocou kypriaceho prášku.